**8 ÉRDEKES TÉNY AZ ELSŐ TISZTÁN ELEKTROMOS HAJTÁSÚ LEXUSRÓL**

**Az UX kompakt crossover bemutatása után alig egy évvel már a környezetbarát japán luxusautómárka legnépszerűbb európai modellje lett, amelyet szinte kizárólag csupán a világ legfejlettebb, negyedik generációs öntöltő hibrid elektromos hajtásával választanak az ügyfelek. A sláger crossover a jövőben akkumulátoros elektromos hajtással is elérhető lesz, a márka ezzel a változattal kapcsolatban szedett csokorba 8 érdekességet.**

Az élvezetes városi autózásra kifejlesztett, tisztán elektromos hajtású Lexus UX 300e városi terepjáró nemcsak azt a rengeteg tapasztalatot sűríti magában, amit a Lexus 15 év alatt szerzett az elektromos hajtásról, hanem számos új külső és belső megoldást is felmutat. Az UX 300e tervezői az autó minden elemét gondosan megvizsgálták és tökéletesítették, amit rövid felsorolásunk is hűen példáz. Általuk öltött formát mindaz az innováció, precíziós tervezés és hibátlan kidolgozás, ami igazán egyedivé varázsolja ezt a modellt.

**Tökéletesített aerodinamika**

Az UX 300e teljesítményét, csendes működését és hatótávolságát egy sor innovatív aerodinamikai megoldás javítja. Az alsó hűtőrács lamellái a pillanatnyi hűtési igénytől függően automatikusan nyitnak és zárnak, és ezzel 0,31-es értékre szorítják le az autó légellenállási együtthatóját. A hátsó lámpatestbe beépített szárnyak mintegy 16 százalékkal mérsékelik a légnyomás-változás mértékét, így kanyarvétel során, valamint oldalszélben egyaránt stabilizálják a jármű hátulját. A különleges tervezésű keréktárcsák küllőin légterelő lapocskákat találunk: ezt a megoldást a Formula 1-es versenyautókról ismert elem, a légáramlást szabályozó ‘Gurney lap’ ihlette.

**Nagyobb csomagtér**

Sok elektromos autó tulajdonosa számára okoz bosszúságot, hogy járművükben szűkösebb a csomagtér és az utaskabin. Ám mivel a Lexus mérnökei a kompakt méretű lítium-ion akkumulátort a hátsó üléssor és a kabin padlója alá építették be, az UX 300e hátsó térkínálata még nagyobb is lett, mint az UX 250h hibridben, és a hátsó utasok fejtere is közel ugyanakkora.

A hátsó ülésfűtés növeli a hatótávolságot. Az UX 300e hátsó üléssora fűthető, ami nemcsak fényűző komfortot biztosít az itt utazóknak, hanem az akkumulátor töltöttségére is jótékony hatással van, hiszen így kevesebbet kell használni a kabin fűtését.

**‘Sashiko’ varrású bőrülések**

Az UX 300e sportos bőr üléskárpitozásának kialakítását a ‘sashiko’ nevű ősi japán öltéstechnika ihlette, amit a judo-, és a kendoruhák varrásánál használnak. Hogy a kárpitok látványa a crossover jellegzetes hűtőrácsának vizuális hatását idézze, a Lexus kézműves mesterei nemcsak öltésekkel, hanem geometrikus mintázatú perforálással is díszítik a bőrfelületet – így ölt testet a művészet és a funkcionalitás kifinomult párosa.

**Az ajtók hangjának tudománya**

Mivel az ajtó a vezető legelső kapcsolódási pontja az autóval, a Lexus akusztikai mérnökei neurológus tudósokkal együttműködve alkották meg az ajtózárás tökéletes hanghatását. Egy tanulmány kimutatta, hogy az autók ajtajának zárásakor agyhullámok keletkeznek, ezért a csapat különleges anyagok kiválasztásával és az ajtók formájának tizedmilliméteres pontosságú alakításával hozta létre a megfelelően kellemes, megnyugtató tónust. És ezzel még mindig nincs vége a történetnek, hiszen a Takumi mesterek minden egyes elkészült UX ajtózárását egy ‘süketszobában’ ellenőrzik, és ha kell, tovább finomítják a hangot, mielőtt az autó elhagyja a Kyushu üzemet.

**Vezeték nélkül megvilágított szellőzőkapcsolók**

A Luxury modellváltozatok megvilágított szellőzőkapcsolóiban vezeték nélküli LED fényforrások találhatók, amelyek elektromos indukcióval kapnak áramot. Ez a fejlett, ugyanakkor elegáns részletmegoldás segít, hogy a vezető és az első utas a sötétben is kezelni tudja a gombokat, emellett pedig érdekes mélységérzetet kelt, pedig a világító felület átmérője csupán 3 mm.

**Az ablaktörlők megvárják, amíg az utas beszáll**

Az UX 300e ablaktörlője az egyik leginnovatívabb ilyen rendszer – és nemcsak azért, mert automata szenzor vezérli, hanem azért is, mert mozgása észrevétlenül fokozatosan lassul le, így nem tereli el a vezető figyelmét. Ráadásul az ‘Omotenashi’, vagyis a tradicionális japán vendégszeretet szellemiségének megfelelően az ablaktörlők automatikusan leállnak, amikor valaki kinyitja az ajtót, hogy ne fröcsköljék le az esőben ki-vagy beszálló utasokat.

**Precízen összeszerelt csomagtérajtó**

A hibátlan működés érdekében az UX 300e csomagtérajtaját és csomagtérnyílását az összeszerelés előtt mintegy 200 különböző ponton ellenőrzik, sőt egy digitális mérőberendezés még a hőmérséklet és a páratartalom minimális különbségeit is azonnal jelzi. A mért adatok alapján a jól képzett Lexus mesterek minden UX csomagtérajtaját precízen beállíthatják, így biztosítva, hogy az elkövetkező években minden kifogástalanul működjön.

###

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: zsombor.varga@toyota-ce.com